b"\n_START_ARTICLE_\nJoaquim Oliet i Cruella\n_START_SECTION_\nBiografia\n_START_PARAGRAPH_\nJoaquim Oliet, fill de Joaquim Oliet, pintor i daurador local, i Tomasa Cruella, ambd\xc3\xb3s naturals de Morella, neix en la mateixa capital dels Ports._NEWLINE_En 1786, als onze anys, inicia els seus estudis en l'Acad\xc3\xa8mia de Belles Arts de Sant Carles de Val\xc3\xa8ncia, on destaca en les t\xc3\xa8cniques de l'oli, el temple i el fresc. Tingu\xc3\xa9 com a professors a Josep Vergara i a Jos\xc3\xa9 Camar\xc3\xb3n Boronat. Durant aquests anys a l'Acad\xc3\xa8mia aconsegueix diversos premis que el situen com a un dels millors alumnes de la seva promoci\xc3\xb3. Dels darrers anys com a estudiant a Val\xc3\xa8ncia es conserva un oli, c\xc3\xb2pia d'una obra de Maella, i uns quants dibuixos, alguns destinats a \xc3\xa9sser gravats._NEWLINE_En 1796 finalitza els seus estudis i torna a Morella, on viur\xc3\xa0 un any, per a traslladar-se a Castell\xc3\xb3, buscant ampliar les seves possibilitats professionals. El 15 de maig de 1798 casa amb Margarita Fabregat Andr\xc3\xado, filla del daurador Josep Fabregat, i mantindr\xc3\xa0 la resid\xc3\xa8ncia en Castell\xc3\xb3, ciutat on es troba l'obrador del seu sogre. \xc3\x89s l'inici de la col\xc2\xb7laboraci\xc3\xb3 d'Oliet i els Fabregat, que es mantindr\xc3\xa0 durant molts anys. A finals de 1797 o durant 1798 realitza la seva primera obra important, la decoraci\xc3\xb3 al fresc del primer pis de la fa\xc3\xa7ana de la Llotja del C\xc3\xa0nem de Castell\xc3\xb3._NEWLINE_R\xc3\xa0pidament comencen els enc\xc3\xa0rrecs, centrats en esgl\xc3\xa9sies i ermites. Aix\xc3\xad entre els anys 1798 a 1803 treballa en Sant Mateu, Castell\xc3\xb3, Almassora, San Vicente de Piedrahita, Morella i La Vall d'Uix\xc3\xb3. En 1802 realitza el projecte de decoraci\xc3\xb3 ef\xc3\xadmera en el convent de Sant Agust\xc3\xad de Castell\xc3\xb3 amb motiu de la visita reial de la fam\xc3\xadlia de Carles IV, prova evident de la seva preemin\xc3\xa8ncia en Castell\xc3\xb3._NEWLINE_El 5 de juny de 1803 obt\xc3\xa9 el t\xc3\xadtol d'acad\xc3\xa8mic supernumerari en l'Acad\xc3\xa8mia de Belles Arts de Sant Carles i el 30 de juliol del mateix any \xc3\xa9s nomenat Revisor de pintures i gravats del Sant Ofici en l'arxidi\xc3\xb2cesi de Val\xc3\xa8ncia, bisbat de Tortosa, bisbat de Sogorb, bisbat d'Albarras\xc3\xad i bisbat de Terol. El reconeixement com acad\xc3\xa8mic i la seva responsabilitat en el control i censura de les obres art\xc3\xadstiques, li don\xc3\xa0 m\xc3\xa9s enc\xc3\xa0rrecs._NEWLINE_Consolidat el seu prestigi, continua decorant nombrosos temples, aix\xc3\xad, de 1803 a 1810, treballa en Cinctorres, Vilanova d'Alcolea, Castell\xc3\xb3, Torreblanca, Vilafam\xc3\xa9s, Borriana i Coves de Vinrom\xc3\xa0. Tamb\xc3\xa9, en aquestes dates o un poc abans, treballa a Canet lo Roig. Es pot considerar el pintor de la ciutat de Castell\xc3\xb3 pels enc\xc3\xa0rrecs que obt\xc3\xa9 de les autoritats locals. En aquest per\xc3\xadode, l'1 de maig de 1804, mor la seva dona, Margarita Fabregat._NEWLINE_Fidel a la monarquia leg\xc3\xadtima espanyola, quan Castell\xc3\xb3 \xc3\xa9s ocupada per les tropes franceses en setembre de 1811, s'exilia a Alcoi, afavorit per la pres\xc3\xa8ncia d'un parent seu com a rector, i all\xc3\xad treballa. Quan es trasllada a treballar a Alfara de la Baronia i a Algemes\xc3\xad, tamb\xc3\xa9 \xc3\xa9s ajudat per altre parent, Joan Baptista Oliet Adell, rector d'ambdues parr\xc3\xb2quies, qui a m\xc3\xa9s de comitent fou l'ide\xc3\xb2leg dels programes iconogr\xc3\xa0fics._NEWLINE_Entre 1814 i 1818 realitza treballs en Morella, Cinctorres, Benassal, Sucaina, Castellnou (Alt Pal\xc3\xa0ncia), Petr\xc3\xa9s, Vilanova d'Alcolea i Benicarl\xc3\xb3, i en 1815 \xc3\xa9s nomenat acad\xc3\xa8mic supernumerari de la Reial Acad\xc3\xa8mia de Belles Arts de Sant Llu\xc3\xads de Saragossa._NEWLINE_En 1819 Joaquim Oliet \xc3\xa9s nomenat diputat per Castell\xc3\xb3, fins al 1820, quan triunfa l'al\xc3\xa7ament liberal, i Oliet es veu obligat a exiliar-se per les seues idees reaccion\xc3\xa0ries, aquesta vegada a Algemes\xc3\xad, on es trobava el seu oncle Joan Oliet com a rector de la parr\xc3\xb2quia. All\xc3\xad treballa en l'esgl\xc3\xa9sia i despr\xc3\xa9s en Alfarras\xc3\xad. Quan acaba el Trienni liberal, retorna a Castell\xc3\xb3 i exerceix com a diputat altra vegada. Tamb\xc3\xa9 ocupa una regidoria de Castell\xc3\xb3 durant els anys 1827 a 1833, i \xc3\xa9s nomenat en 1828 administrador de la batllia de Borriana. No oblida la pintura i continua treballant en C\xc3\xa0lig, Ibi i Vinar\xc3\xb2s._NEWLINE_A partir de 1830, la seua producci\xc3\xb3 art\xc3\xadstica es redueix, possiblement per la seua edat avan\xc3\xa7ada i per alguna malaltia. Durant aquest per\xc3\xadode treballa a Suera, Atzeneta, Almassora i Onda. En 1833 es casa amb Manuela Sales, rica terratinent d'Onda, on passa a residir, i on mor l'any 1849 d'una afecci\xc3\xb3 pulmonar.\n_START_SECTION_\nObra\n_START_PARAGRAPH_\n\xc3\x89s un dels artistes valencians de la primera meitat del segle XIX amb una producci\xc3\xb3 m\xc3\xa9s extensa, fonamentalment decorant esgl\xc3\xa9sies i ermites amb conjunts iconogr\xc3\xa0fics que reflecteixen una gran unitat compositiva. Tingu\xc3\xa9 una forta influ\xc3\xa8ncia de Vergara, el seu mestre, en la utilitzaci\xc3\xb3 d'uns colors sense contrasts, on predominen els rosats i els blaus, aconsegu\xc3\xad un bon domini del dibuix._NEWLINE_Utilitza la c\xc3\xb2pia de les obres de pintors valencians de la seva \xc3\xa8poca com Josep Vergara o Llu\xc3\xads Antoni Planes, i els repertoris de l\xc3\xa0mines d'autors coet\xc3\xa0nis o anteriors, com Simon Vouet, Carlo Maratta, Corrado Giaquinto, Luca Giordano, Vicent L\xc3\xb3pez i Maella, entre altres, com a models de moltes de les seues obres. Reprodueix models compositius, actituds i gestos de les figures, fent un \xc3\xbas cult de les l\xc3\xa0mines religioses de l'\xc3\xa8poca._NEWLINE_Podem considerar deixebles seus a Carb\xc3\xb3 Rovira, Jos\xc3\xa9 Gall\xc3\xa9n Puig, Antonio Lozano Santiago, Nicol\xc3\xa1s Bet\xc3\xad Vilar, Jos\xc3\xa9 Navarro Montoliu i Fernando Mundina._NEWLINE_L'enumeraci\xc3\xb3 de l'obra d'Oliet, tant la conservada com la desapareguda o destru\xc3\xafda, \xc3\xa9s la seg\xc3\xbcent:"